
Parlamentul  României

Camera  Deputaților

Comisia pentru industrii și servicii






                 București, 23.10.2018
                   Nr.4c-3/457/2018
AVIZ
asupra proiectului de Lege privind aprobarea Ordonanței de urgență a Guvernului nr.58/2018 pentru modificarea Ordonanței de urgență a Guvernului nr.8/2017 privind lansarea în cadrul Ministerului pentru Mediu de Afaceri, Comerț și Antreprenoriat a Programului de susținere a internaționalizării operatorilor economici români, cu finanțare de la bugetul de stat pentru perioada 2017 - 2020



În conformitate cu prevederile art.95 și 115 din Regulamentul Camerei Deputaților, republicat, cu modificările și completările ulterioare, Comisia pentru industrii și servicii a fost sesizată pentru aviz, în procedură de urgență, care va fi transmis Comisiei pentru buget, finanțe și bănci, care este sesizată în fond, cu proiectul de Lege privind aprobarea Ordonanței de urgență a Guvernului nr.58/2018 pentru modificarea Ordonanței de urgență a Guvernului nr.8/2017 privind lansarea în cadrul Ministerului pentru Mediu de Afaceri, Comerț și Antreprenoriat a Programului de susținere a internaționalizării operatorilor economici români, cu finanțare de la bugetul de stat pentru perioada 2017 - 2020, transmis cu adresa nr. P.L.x. 517 din 10 octombrie 2018, înregistrat la comisie sub nr.4c-3/457 din 11 octombrie 2018.



Consiliul Legislativ, cu avizul nr.646/3.07.2018, avizează favorabil proiectul de ordonanță de urgență cu observații și propuneri preluate de inițiator.

Senatul, în calitate de primă Cameră sesizată, a adoptat proiectul de lege în ședința din 8 octombrie 2018.

Proiectul de lege are ca obiect de reglementare  modificarea şi completarea Ordonanţei de urgenţă a Guvernului nr.8/2017 privind lansarea în cadrul Ministerului pentru Mediu de Afaceri, Comerț și Antreprenoriat a Programului de susținere a internaționalizării operatorilor economici români, cu finanțare de la bugetul de stat pentru perioada 2017 – 2020, aprobată cu modificări prin Legea nr.83/2017, precum şi abrogarea Hotărârii Guvernului nr.503/2017 pentru aprobarea Normelor metodologice de aplicare a prevederilor Ordonanței de urgență a Guvernului nr.8/2017 privind lansarea în cadrul Ministerului pentru Mediul de Afaceri, Comerț și Antreprenoriat a Programului de susținere a internaționalizării operatorilor economici români, cu finanțare de la bugetul de stat, pentru perioada 2017-2020, urmărindu-se, în principal, facilitarea accesului pe pieţele externe a producătorilor autohtoni, promovarea produselor şi serviciilor IMM-urilor pe pieţele externe, creşterea exporturilor de servicii şi produse româneşti, extinderea domeniului de aplicare a Programului, valorificarea şi promovarea produselor cercetării ştiinţifice. Alocaţia financiară nerambursabilă va fi de tip forfetar, stabilită prin ordin al ministrului pentru mediul de afaceri, comerţ şi antreprenoriat, în limita bugetului anual alocat ministerului.

Examinarea proiectului de lege a avut loc în ședința comisiei din 23 octombrie 2018.

În urma dezbaterilor, membrii comisiei au hotărât, cu unanimitate de voturi, avizarea favorabilă a proiectului de lege în forma adoptată de Senat.



Prin obiectul de reglementare și conținutul său, proiectul de lege face parte din categoria legilor ordinare.



În conformitate cu prevederile art.75 din Constituția României, republicată, și ale art.92 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.

VICEPREȘEDINTE,

Octavian Petric

Consilier parlamentar, Isabela Patricia Robe

